વરસતા વરસાદ અને રસ્તા પરનાં કેડ સમાણાં પાણી વચ્ચે બીજા દિવસે તેઓ જૂહુ-સ્થિત અજય દેવગનના બંગલે પહોંચ્યાં. પુત્રીના મનમાં અજય દેવગન અને કાજોલને મળવાનો ઉત્સાહ હતો. જ્યારે પિતાના મનમાં વિષાદ હતો. બંને સ્ટાર દંપતીએ સરભરા કર્યા બાદ ઝીલની માંદગી વિશે વિગતવાર માહિતી માગી. હકીકત જાણતાં જ અજય દેવગને પોતાના ફૅમિલી ડૉક્ટર અવસ્થીને તરત જ ફોન જોડ્યો અને કેસ વિશેની ખરાઈ પણ કરી જ લીધી. અંતે તેમણે બિપિનને, જો મુંબઈમાં ઝીલનું ઑપરેશન કરાવે તો સારવારનો સંપૂર્ણ ખર્ચ આપવાનું વચન આપ્યું. આ બધી વાતોથી અજાણ આપણી વહાલી ઝીલ અજય દેવગનની દીકરી સાથે મસ્તી કરતી હતી તથા કાજોલ આન્ટી તેને લાડ લડાવતાં હતાં. મુલાકાત પૂરી થઈ. છૂટાં પડતી વેળા આ કલાકાર-બેલડી અનુકંપાભરી નજરે પિતાપુત્રીને જતાં જોઈ રહી. અંતે બે માસ બાદ 24 નવેમ્બર 2009ના દિવસે અમદાવાદમાં જ ઑપરેશન કરાવવાનો નિર્ણય લેવાયો. અજય દેવગન અને વિક્રમ ઠાકોરના સૂરમાં સૂર પુરાવતા હોય તેમ અમદાવાદના કલાકાર-મિત્રોએ એક કાર્યક્રમનું આયોજન કર્યું, જેમાં તમામ કલાકારોએ નિઃશુલ્ક સેવા આપીને બે લાખ રૂપિયા જેવી મોટી રકમ એકત્ર કરી. આમાં બિપિનના હિંમતનગરના મિત્રોનો પણ સહયોગ સાંપડ્યો.